
VLADA REPUBLIKE HRVATSKE

Zagreb, 21. listopada 2026.

	 Predlagatelj:
	Ministarstvo financija


__________________________________________________________________________

	Predmet:
	Prijedlog odluke o davanju prava priređivanja igara na sreću u casinima 


__________________________________________________________________________

Banski dvori | Trg Sv. Marka 2  | 10000 Zagreb | tel. 01 4569 222 | vlada.gov.hr

Na temelju članka 23. stavka 3. Zakona o igrama na sreću („Narodne novine“, br. 87/09., 35/13., 158/13., 41/14., 143/14., 114/22. i 72/25.), Vlada Republike Hrvatske je na sjednici održanoj __________ 2026. donijela

O D L U K U

o davanju prava priređivanja igara na sreću u casinima
I.

Daje se pravo priređivanja igara na sreću u casinima, u trajanju od 15 godina računajući od dana potpisivanja ugovora o pravu priređivanja igara na sreću, sljedećim trgovačkim društvima:
1. DIONIZ M d.o.o., Koprivnica, Ulica Svilarska 34, OIB: 61424095560
2. REBUY STARS d.o.o., Zagreb, Avenija Većeslava Holjevca 62, OIB: 75327916219
3. SONIK d.d., Vinkovci, Vatrogasna 12, OIB: 29735620766
4. SUPER SPORT d.o.o., Zagreb, Krčka ulica 18D, OIB: 48471634697

5. SUPERBET BETTING AND GAMING d.o.o., Zagreb, Kuzminečka ulica 10, OIB: 69115349952.
II.

Ugovore s trgovačkim društvima iz točke I. ove Odluke u kojima će se detaljno regulirati prava i obveze ugovornih strana, sklopit će ministar financija. 
III.

Za pravo priređivanja igara na sreću u casinima trgovačka društva iz točke I. ove Odluke dužna su plaćati godišnju naknadu sukladno propisu kojim se uređuje priređivanje igara na sreću.
Za godinu u kojoj je dano pravo priređivanja igara na sreću u casinima godišnja naknada plaća se razmjerno broju mjeseci trajanja prava u toj godini i plaća se prvi dan nakon potpisivanja Ugovora iz točke II. ove Odluke na sljedeći način: 
a) trgovačko društvo iz točke I. podtočke 1. ove Odluke, dužno je uplatiti godišnju naknadu u iznosu od 33.333,34 eura
b) trgovačko društvo iz točke I. podtočke 4. ove Odluke, dužno je uplatiti godišnju naknadu u iznosu od 116.666,67 eura
c) trgovačka društva iz točke I. podtočaka 2., 3. i 5. ove Odluke, dužna su uplatiti godišnju naknadu u iznosu od 16.666,67 eura.
IV.

Trgovačka društva iz točke I. ove Odluke bit će pozvana na potpisivanje ugovora o pravu priređivanja igara na sreću u casinima u roku od 60 dana od dana donošenja ove Odluke. 
V.
Trgovačkom društvu iz točke I. ove Odluke koje ne ispunjava obveze preuzete ugovorom o pravu priređivanja igara na sreću u casinima ili kod kojeg se utvrdi nastup neke od drugih zakonskih okolnosti koje su uvjet za oduzimanje prava priređivanja igara na sreću, Vlada Republike Hrvatske može odlukom oduzeti stečeno pravo priređivanja igara na sreću u casinima.

VI.

Ova Odluka stupa na snagu danom donošenja, a objavit će se u „Narodnim novinama‟.

KLASA: 
   
URBROJ: 
Zagreb, __________2026.
                                                                
 PREDSJEDNIK 
                                                                                                 mr. sc. Andrej Plenković
O B R A Z L O Ž E N J E

            Odredbom članka 23. stavka 1. Zakona o igrama na sreću (Narodne novine, br. 87/09, 35/13, 158/13, 41/14, 143/14, 114/22 i 72/25, dalje u tekstu: Zakon) propisano je da djelatnost priređivanja igara na sreću u casinima, igara na sreću na automatima i igara klađenja mogu na temelju odluke Vlade Republike Hrvatske i odobrenja Ministarstva financija obavljati trgovačka društva sa sjedištem u Republici Hrvatskoj.             

            Člankom 23. stavkom 3. Zakona propisano je da odluku o davanju prava priređivanja igara na sreću donosi Vlada Republike Hrvatske na prijedlog Ministarstva financija.

            Temeljem odredbe članka 23. stavka 6. Zakona i Odluke o broju priređivača kojima se može dati pravo priređivanja igara na sreću u casinima na području Republike Hrvatske (Narodne novine, br. 96/10), Ministarstvo financija raspisalo je javni natječaj za davanje prava priređivanja igara na sreću u casinima za 5 trgovačkih društava.

            Na javni natječaj za davanje prava priređivanja igara na sreću u casinima pristiglo je osam ponuda trgovačkih društava. Odabir najpovoljnijih ponuda izvršen je temeljem vrednovanja ponuda po kriterijima navedenim u tekstu javnog natječaja.  

            Predmetnom odlukom pravo priređivanja stječu dva trgovačka društva, priređivača igara na sreću u casinima kojima pravo ističe u listopadu 2026. godine te tri trgovačka društva koja prvi put stječu ovo pravo. Prema iskazanim podacima u planovima poslovanja trgovačkih društava u 2027. godini može se očekivati nastavak ostvarivanja planiranih prihoda državnog proračuna s osnova mjesečne i godišnje naknade za priređivanje igara na sreću u casinima od društava koja ovom odlukom nastavljaju s obavljanjem djelatnosti igara u casinima te dodatni prihod državnog proračuna s iste osnove od društava koja su ovom odlukom prvi put stekla pravo. 
             Sukladno odredbi članka 29. stavka 1. Zakona, a temeljem predmetne odluke, ministar financija sklopit će ugovore s trgovačkim društvima koja su dobila pravo priređivanja igara na sreću u casinima. Trgovačkim društvima koja su prvi put stekla pravo priređivanja, ugovorom će se odrediti rok u kojem moraju započeti obavljati djelatnost za koju je stečeno pravo priređivanja.
U cilju pravovremenog upoznavanja društava s obvezom i načinom plaćanja godišnje naknade za pravo priređivanja u 2026. godini prije potpisivanja ugovora, odlukom se navodi plaćanje naknade u godini u kojoj je dano pravo priređivanja. 
            Za pravo priređivanja igara na sreću u casinima trgovačka društva dužna su plaćati godišnju naknadu iz članka 38. stavka 1. Zakona u iznosu od 100.000,00 eura za svaki casino te u iznosu od 600.000,00 eura ako priređuju i casino igre putem interneta. U godini stjecanja prava priređivanja igara na sreću u casinima godišnja naknada plaća se razmjerno broju mjeseci trajanja prava u toj godini (u konkretnom slučaju za 2 mjeseca plaća se 2/12 iznosa propisanog za jedan casino te 2/12 iznosa propisanog za casino igre putem interneta).
           Za dva trgovačka društva koja su već priređivala igre na sreću u casinima te predmetnom odlukom to pravo stječu ponovno, iznos godišnje naknade određuje se u razmjernom iznosu prema broju casina u kojima priređuju igre na sreću (za 2 mjeseca 16.666,67 eura po pojedinom casinu). Ukoliko takvo trgovačko društvo priređuje i casino igre putem interneta, obvezno je platiti i razmjeran iznos naknade za priređivanje casino igara putem interneta (za 2 mjeseca 100.000,00 eura). Ukupan prihod državnog proračuna u 2026. godini s ove osnove iznosi 150.000,01 eura.
           U godini stjecanja prava priređivanja igara na sreću u casinima tri trgovačka društva koja to pravo stječu prvi puta, plaćaju 2/12 iznosa godišnje naknade za jedan casino, odnosno 16.666, 67 eura. Ukupan prihod državnog proračuna u 2026. godini s ove osnove iznosi 50.000,01 EUR.    

